অতনুশাসন মুখোপাধ্যায়ের ‘ঐতিহ্যকে বাঁচিয়ে রাখতে হবে’ ও ‘কী ভাবে ঐতিহ্য বাঁচানো যায়’ (২৯-৬, ৩০-৬) শীর্ষক প্রতিবেদন দু’টি পড়লাম । খুবই সময়োপযোগী। লেখককে ধন্যবাদ। পশ্চিমবঙ্গে বঙ্গীয় সংস্কৃত শিক্ষা পরিষদ এখন বোধ হয় অস্তিত্বহীন। দীর্ঘ কাল আদ্য-মধ্য-উপাধি পরীক্ষা হয় না। অধ্যাপক বিষ্ণুপদ ভট্টাচার্য, অধ্যাপক দিলীপ কাঞ্জিলাল প্রমুখের দেহাবসানের পর শাস্ত্র বিষয়ের গভীরে প্রবেশ করে ছাত্রছাত্রী তৈরি করার চেষ্টা এখন হয় না। চতুষ্পাঠী যে ক’টি আছে, তার পণ্ডিতগণ পৌরোহিত্যই চর্চা করেন। মেদিনীপুরে অবশ্য এখনও শাস্ত্রচর্চা গভীরে হয়। স্মরণাতীত কাল থেকে, এই পরীক্ষায় বা অধ্যয়নে যে প্রায় নিঃশুল্ক বিদ্যাদানের প্রথা প্রচলিত আছে, তা এখনকার অর্থকৌলীন্যযুক্ত ছাত্রছাত্রীর উপহাসের বিষয়। আর জীবনধারণের বাস্তবতায় এই ডিগ্রিগুলি এখন অচ্ছুৎ।